



Zásady prijímacieho konania na 2. stupeň

na Fakulte hospodárskej informatiky

Ekonomickej univerzity v Bratislave
na akademický rok 2020/2021

## Všeobecné ustanovenia

1. Na Fakultu hospodárskej informatiky Ekonomickej univerzity v Bratislave (ďalej len FHI EU v Bratislave alebo fakulta) sa uskutoční pre akademický rok 2020/2021 prijímacie konanie na 2. stupeň štúdia iba na akreditované študijné programy.

## Prijímacie konanie na 2. stupeň štúdia

### Článok 1 - Podávanie prihlášok na štúdium 2. stupňa štúdia

1. Uchádzači o štúdium študijného programu 2. stupňa štúdia na FHI EU v Bratislave si podávajú prihlášky elektronicky výhradne prostredníctvom Akademického informačného systému EU v Bratislave.
2. Termín na podávanie prihlášok na študijné programy FHI EU v Bratislave je **do 30. apríla 2020.**
3. V prihláške uchádzač uvedie:
* akademický rok 2020/2021,
* požadované osobné údaje (meno, priezvisko, rodné priezvisko, tituly, rodné číslo, dátum narodenia, miesto narodenia, miesto trvalého pobytu, pohlavie a štátne občianstvo, u cudzinca aj miesto pobytu v SR, rodné číslo u cudzinca v prípade, že mu bolo pridelené ministerstvom vnútra, u uchádzačov bez rodného čísla sa použije rodné číslo vytvorené z dátumu narodenia v tvare rrmmdd0000 (napr. pre dátum narodenia 2. 5. 1996 – 9605020000)),
* názov FHI EU v Bratislave,
* názov študijného programu, o ktorý má záujem,
* formu štúdia (denné alebo externé štúdium),
* metódu štúdia (prezenčná),
* v prípade záujmu o štúdium aj na inej forme štúdia fakulty alebo v inom študijnom programe fakulty môže uchádzač na ten istý formulár uviesť aj inú formu štúdia alebo iný študijný program do nasledujúcich riadkov,
* informácie o absolvovanom bakalárskom štúdiu na vysokej škole,
* údaje o ďalšom i neskončenom štúdiu na vysokej škole,
* vyhlásenie a súhlas uchádzača so spracovaním osobných údajov.

Údaje o prospechu v jednotlivých semestroch bakalárskeho štúdia sa neuvádzajú. Uchádzač so zníženou zdravotnou spôsobilosťou a uchádzač so špecifickými potrebami je povinný priložiť doklad preukazujúci zníženú zdravotnú spôsobilosť, resp. špecifické potreby a kontaktovať fakultu v záujme určenia formy prijímacej skúšky a spôsobu jej vykonania.

1. Uchádzač si v prípade záujmu o štúdium študijných programov 2. stupňa na viacerých fakultách EU v Bratislave musí podať samostatnú prihlášku na každú z týchto fakúlt a zaplatiť na každú z týchto fakúlt poplatok v uvedenej výške.
2. Poplatok za prijímacie konanie na 2. stupeň štúdia je **32 Eur**. Poplatok za prijímacie konanie na študijný program v cudzom jazyku na 2. stupeň štúdia je **60 Eur.**
3. Poplatok za prijímacie konanie je možné uhradiť výhradne bankovým prevodom.
4. Pri úhrade poplatku za prijímacie konanie sa pri fakultách uvádzajú tieto údaje:
* názov fakulty, na ktorú sa uchádzač hlási, v nasledujúcom tvare: FHI EUBA,
* IBAN: SK47 8180 0000 0070 0008 0671
* variabilný symbol:
* rodné číslo uchádzača (bez lomky)
* u uchádzačov bez rodného čísla použiť rodné číslo vytvorené z dátumu narodenia v tvare rrmmdd0000 (napr. pre dátum narodenia 2. 5. 1996 – 9605020000)
* špecifický symbol:
* Fakulta hospodárskej informatiky – 1030003

Pre úhradu zo zahraničia sa použijú nasledovné identifikačné údaje:

IBAN: SK47 8180 0000 0070 0008 0671

**Bankové spojenie pre úhradu z krajín EÚ:**

SWIFT: SPSRSKBA

Banka: Štátna pokladnica, Radlinského 32, Bratislava

**Bankové spojenie pre úhradu z tretích krajín:**

**Banka príjemcu:**

STATNA POKLADNICA

Radlinskeho 32

810 05 Bratislava

Slovakia

BIC/SWIFT\*\*: SPSRSKBAXXX

**Sprostredkujúca banka príjemcu\*\*:**

Vseobecna uverova banka, a.s.

Mlynske Nivy 1

829 90 Bratislava

Slovakia

BIC/SWIFT\*\*: SUBASKBXXXX

1. Poplatok bude použitý výhradne na prípravu a realizáciu prijímacieho konania a prijímacej skúšky. Poplatok sa po zaevidovaní prihlášky v prípade neúčasti na prijímacej skúške, resp. pri zrušení prihlášky zo strany uchádzača nevracia. V prípade, že sa uchádzač nemôže zúčastniť prijímacej skúšky zo závažných dôvodov, môže písomne požiadať dekana fakulty o vrátenie časti poplatku (maximálne do výšky **8 Eur**). Žiadosť o vrátenie časti poplatku, s priloženým dokladom o závažných dôvodoch, musí byť doručená na študijné oddelenie fakulty najneskôr tri dni pred konaním prijímacej skúšky (rozhoduje dátum poštovej pečiatky).
2. Prílohu prihlášky na 2. stupeň štúdia na študijné programy FHI EU v Bratislave u uchádzačov, ktorí absolvovali 1. stupeň štúdia v roku 2019 a skôr, tvorí:
* úradne overená fotokópia vysokoškolského diplomu,
* úradne overená fotokópia dodatku k diplomu,
* úradne overená fotokópia vysvedčenia o štátnej skúške,
* u uchádzačov, ktorých súčasťou dokladov o vzdelaní nebol dodatok k diplomu, predložia výpis výsledkov 1. stupňa štúdia potvrdený študijným oddelením fakulty, na ktorej uchádzači 1. stupeň študovali.

Originály vysokoškolských diplomov sa nebudú preberať.

Uchádzači, ktorí pokračujú na 2. stupni štúdia na FHI EU v Bratislave, kde ukončili 1. stupeň štúdia, nemusia predkladať overené fotokópie o ukončení bakalárskeho štúdia.

1. Uchádzač zo zahraničia alebo uchádzač, ktorý absolvoval 1. stupeň vysokoškolského štúdia na zahraničnej vysokej škole, predloží rozhodnutie o uznaní dokladu o vzdelaní na akademické účely, ktoré mu vydá EU v Bratislave. Rozhodnutie predloží najneskôr pri prezencii na prijímaciu skúšku, resp. v termíne stanovenom fakultou. O uznanie požiada uchádzač písomne EU v Bratislave v dostatočnom časovom predstihu. K žiadosti priloží originál alebo overenú fotokópiu dokladu o vzdelaní vydaný zahraničnou vysokou školou (diplom) a úradný preklad uvedeného dokladu; overenú fotokópiu výpisu o absolvovaných predmetoch a vykonaných skúškach a úradný preklad tohto výpisu; overenú fotokópiu dodatku k diplomu (ak ho zahraničná vysoká škola vydáva) a úradný preklad tohto dodatku; odporúčanie Strediska pre uznávanie dokladov o vzdelaní MŠVVaŠ SR. Žiadosť je potrebné podať na adresu: EU v Bratislave, Pedagogické oddelenie, Dolnozemská cesta 1, 852 35 Bratislava. Rozhodnutie vydá EU v Bratislave po posúdení žiadosti fakultou, ktorá uskutočňuje rovnaký alebo príbuzný študijný program. Rozhodnutie o uznaní dokladu o vzdelaní vydá EU v Bratislave po predložení vyššie uvedených dokladov automaticky, ak sa jedná o štúdium na zahraničných vysokých školách, s ktorými má SR uzavretú bilaterálnu dohodu na akademické účely a ak sa jedná o rovnaké alebo príbuzné študijné programy, aké sa poskytujú na EU v Bratislave.
2. O uznanie dokladu nežiada uchádzač v súlade s Oznámením Ministerstva zahraničných vecí a európskych záležitostí SR [č. 60/2015 Z. z. o Zmluve medzi Slovenskou republikou a Českou republikou o vzájomnom uznávaní rovnocennosti dokladov o vzdelaní vydávaných v Slovenskej republike a v Českej republike](http://www.minedu.sk/data/att/8070.pdf). Táto Zmluva sa nevzťahuje na:
* české doklady o vysokoškolskom vzdelaní získané na vysokých školách v Českej republike absolvovaním štúdia v akreditovaných študijných programoch uskutočňovaných mimo územia Českej republiky,
* slovenské doklady o vysokoškolskom vzdelaní získané na vysokých školách v Slovenskej republike absolvovaním bakalárskeho, magisterského, inžinierskeho, doktorského alebo doktorandského štúdia uskutočňovaného mimo územia Slovenskej republiky,
* zahraničné (iné než české alebo slovenské) doklady o vzdelaní získané štúdiom na zahraničnej škole alebo na jej pobočke uskutočňovaným na území Slovenskej republiky alebo Českej republiky.
1. FHI EU v Bratislave nepotvrdzuje uchádzačom príjem prihlášky. Potvrdenie o podaní prihlášky sa automaticky generuje z informačného systému.
2. Na prijímaciu skúšku bude pozvaný iba ten uchádzač, ktorý si v stanovenom termíne podá prihlášku a uhradí poplatok za prijímacie konanie do 15. 5. 2020.
3. Na FHI EU v Bratislave možno zapísať na štúdium študijného programu druhého stupňa štúdia iba uchádzačov prijatých na základe prijímacieho konania.

### Článok 2 – Prijímacie konanie na 2. stupeň štúdia

1. Základnými podmienkami prijatia na štúdium študijného programu 2. stupňa štúdia na FHI EU v Bratislave je vysokoškolské vzdelanie 1. stupňa alebo vysokoškolské vzdelanie 2. stupňa v niektorom študijnom programe študijného odboru fakulty, alebo v príbuznom študijnom odbore, pričom súčet počtu kreditov za predchádzajúce vysokoškolské štúdium, ktorým bolo získané vysokoškolské vzdelanie, a počtu kreditov potrebných na riadne skončenie študijného programu 2. stupňa, na ktorý sa uchádzač hlási, musí byť najmenej 300 kreditov. V prípade, že uchádzač absolvoval príbuzný študijný odbor, musí po prijatí na študijný program do 2. stupňa štúdia v študijnom programe druhého stupňa štúdia vykonať diferenčné skúšky v rozsahu určenom dekanom fakulty.
2. Uchádzač, ktorý nepreukáže splnenie základných podmienok prijatia na štúdium v čase prijímacích skúšok, môže byť na štúdium prijatý podmienečne s tým, že je povinný preukázať splnenie základných podmienok prijatia na štúdium najneskôr v deň určený na zápis na štúdium.
3. Základnou podmienkou prijatia na štúdium študijného programu **Medzinárodný finančný manažment** je ukončený 1. stupeň vysokoškolského vzdelávania na niektorej fakulte EU v Bratislave (s výnimkou Fakulty aplikovaných jazykov), resp. na Fakulte hospodárskych vied Univerzity Martina Luthera v Halle-Wittenbergu, pričom súčet počtu kreditov za predchádzajúce vysokoškolské štúdium, ktorým bolo získané vysokoškolské vzdelanie, a počtu kreditov potrebných na riadne skončenie študijného programu 2. stupňa Medzinárodný finančný manažment, na ktorý sa uchádzač hlási, musí byť najmenej 300 kreditov.

O štúdium tohto študijného programu sa môžu uchádzať aj uchádzači, ktorí ukončili 1. stupeň vysokoškolského vzdelávania na fakultách s ekonomickým zameraním iných vysokých škôl a univerzít, ak ich absolvované predmety sú kompatibilné s predmetmi spoločného základu štúdia na EU v Bratislave.

Uchádzač, ktorý nepreukáže splnenie základných podmienok prijatia na štúdium, môže byť na štúdium prijatý podmienečne s tým, že je povinný preukázať splnenie základných podmienok prijatia na štúdium najneskôr v deň určený na zápis na štúdium. Okrem povinných príloh prihlášky musí uchádzač predložiť overené fotokópie certifikátov o absolvovaní jazykovej prípravy z nemeckého jazyka.

1. Zahraniční uchádzači majú rovnaké podmienky ako uchádzači zo SR, musia však absolvovať kurz jazykovej a odbornej prípravy pre potreby zvládnutia požiadaviek študijného programu v slovenskom jazyku (okrem uchádzačov z ČR). Uchádzači, ktorým bolo vydané osvedčenie Slováka žijúceho v zahraničí podľa osobitného predpisu, sa považujú za občanov SR.
2. Prijímacie konanie na 2. stupeň štúdia na FHI EU v Bratislave bude realizované formou motivačného listu v rozsahu 1 – 2 strany.
3. Prijímacie konanie na 2. stupeň štúdia na FHI EU v Bratislave bude ukončené dňa **26.06.2020**. Príslušné doklady musí uchádzač doručiť na študijné oddelenie alebo zaslať poštou (rozhoduje pečiatka pošty).
4. Spolu s motivačným listom je uchádzač povinný zaslať nasledovné dokumenty:
* úradne overená fotokópia diplomu o ukončení 1. stupňa vysokoškolského štúdia, ak ju uchádzač nepredložil skôr,
* úradne overená fotokópia dodatku k diplomu, ak ju uchádzač nepredložil skôr,
* úradne overená fotokópia vysvedčenia o štátnej skúške, ak ju uchádzač nepredložil skôr,
* rozhodnutie o uznaní dokladu o vzdelaní, ak ho uchádzač nepredložil skôr **(iba uchádzači zo zahraničia alebo uchádzači, ktorí absolvovali 1. stupeň vysokoškolského štúdia na zahraničnej vysokej škole**).

Uchádzači, ktorí pokračujú na 2. stupni štúdia na FHI EU v Bratislave, kde ukončili 1. stupeň štúdia, nemusia predkladať overené fotokópie o ukončení bakalárskeho štúdia.

1. V prípade, že uchádzačovi do 26.06.2020 nevydá vysoká škola, na ktorej absolvoval 1. stupeň štúdia, diplom o ukončení 1. stupňa vysokoškolského štúdia, priloží k motivačnému listu potvrdenie o ukončení prvého stupňa štúdia, vydané príslušnou vysokou školou a diplom predloží najneskôr v deň určený na zápis na štúdium.

### Článok 3 - Hodnotenie prijímacieho konania a prijímanie uchádzačov na 2. stupeň štúdia

1. Podľa celkového výsledku prijímacieho konania a podľa požiadaviek fakulty pre úspešné absolvovanie prijímacieho konania sa vytvorí z uchádzačov, ktorí na prijímacom konaní vyhoveli, poradie tak, že číslo 1 získa uchádzač s maximálnym počtom bodov a najvyššie poradové číslo získa uchádzač s minimálnym počtom bodov.
2. O prijatí na štúdium rozhoduje dekan fakulty na základe zásad schválených akademickým senátom FHI EU v Bratislave.
3. Dekan fakulty prijíma uchádzačov na študijný program, o ktorý prejavia uchádzači záujem uvedením v prihláške na štúdium. Uchádzačov, ktorí splnili podmienky pre prijatie, ale z kapacitných dôvodov nemôžu byť prijatí na zvolený študijný program, resp. na zvolenú formu štúdia, môže dekan fakulty prijať na iný študijný program fakulty, resp. na inú formu štúdia, v ktorých sú voľné kapacity.
4. Uchádzačov, ktorí splnili podmienky pre prijatie, ale z kapacitných dôvodov nemôžu byť prijatí na zvolený študijný program, môže dekan fakulty prijať na iný študijný program, resp. na inú formu štúdia, ak v ňom fakulta realizuje daný stupeň štúdia.
5. Ak nevykoná úspešne prijímacie konanie na jednotlivé formy štúdia dostatočný počet uchádzačov, o prijatí ďalších uchádzačov rozhoduje dekan fakulty a to tak, že môže ako ďalšie kritérium použiť záujem uchádzača uvedený v prihláške na štúdium (záujem o inú formu alebo iný študijný program uvedený na prihláške v 2. poradí) alebo použije ďalšie kvalitatívne poradie.
6. Uchádzačom o štúdium pošle dekan fakulty podľa hodnotenia výsledkov prijímacieho konania rozhodnutie o jeho výsledku do 14 dní po ukončení prijímacieho konania na fakulte. Rozhodnutie sa doručuje podľa zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej „zákon o vysokých školách“) do vlastných rúk uchádzača.
7. Uchádzači, ktorí splnili podmienky pre prijatie, avšak v čase prijímacieho konania nesplnili základnú podmienku prijatia, môžu byť prijatí podmienečne s tým, že definitívne rozhodnutie o prijatí vystaví dekan fakulty až po preukázaní splnenia základnej podmienky pre prijatie a to najneskôr do 31.08.2020.
8. Uchádzač môže podať žiadosť o preskúmanie tohto rozhodnutia orgánu, ktorý rozhodnutie vydal, t. j. dekanovi fakulty do 8 dní odo dňa doručenia tohto rozhodnutia.
9. O neprijatých uchádzačoch, ktorí v zákonom stanovenej lehote podajú žiadosť o preskúmanie rozhodnutia, sa rozhoduje v súlade s § 58 ods. 8 zákona o vysokých školách.
10. Uchádzači, ktorí budú prijatí na štúdium niektorého študijného programu, sú povinní sa osobne zúčastniť zápisu podľa pokynov, ktoré dostanú písomnou formou spolu s rozhodnutím o prijatí.
11. Podľa § 58 zákona o vysokých školách má FHI EU v Bratislave právo požadovať od prijatých uchádzačov informáciu, či sa zapíšu na štúdium. Ak uchádzač informáciu v lehote stanovenej zákonom o vysokých školách neposkytne, zaniká mu právo zapísať sa na štúdium.

**Študijné programy 2. stupňa štúdia, na ktoré bude fakulta prijímať uchádzačov v ak. roku 2020/2021**

|  |  |  |  |  |  |
| --- | --- | --- | --- | --- | --- |
| **Študijný program** | **Pracovisko** | **Forma štúdia** | **Titul** | **Počet rokov štúdia** | **Smerné číslo** |
| **Aktuárstvo** | Bratislava | D | Ing. | 2 | 20 |
| **Informačný manažment** | Bratislava | D | Ing. | 2 | 120 |
| **Informačný manažment** | Bratislava | E | Ing. | 3 | 30 |
| **Operačný výskum a ekonometria** | Bratislava | D | Ing. | 2 | 20 |
| **Štatistické metódy v ekonómii** | Bratislava | D | Ing. | 2 | 20 |
| **Účtovníctvo a audítorstvo** | Bratislava | D | Ing. | 2 | 130 |
| **Medzinárodný finančný manažment** | Bratislava/Halle | D | Ing. | 2 | 20 |
| **Účtovníctvo a finančný manažment** | Bratislava | D | Ing. | 2 | 40 |

Vypracovala: Ing. Lucia Ondrušová, PhD.

 prodekanka pre vzdelávanie

Predkladá: prof. Ing. Ivan Brezina, CSc.

 dekan

Prerokoval a schválil:

 doc. Ing. Martin MIŠÚT, CSc.

 predseda AS FHI EU v Bratislave